Р Е П У Б Л И К А   Б Ъ Л Г А Р И Я
ЧЕТИРИДЕСЕТ И ТРЕТО НАРОДНО СЪБРАНИЕ
КОМИСИЯ ПО ПРАВНИ ВЪПРОСИ

Д О К Л А Д

		ОТНОСНО: Общ законопроект № 553-03-81/02.07.2015 г. на приетите на 25.06.2015 г. на първо гласуване законопроекти за изменение и допълнение на Наказателния кодекс: 
- № 454-01-26, внесен от ЛЮТВИ АХМЕД МЕСТАН и група народни представители на 27.10.2014 г.
- № 402-01-11, внесен от Министерския съвет на 09.12.2014 г.
- № 454-01-71, внесен от ЦЕЦКА ЦАЧЕВА ДАНГОВСКА и група народни представители на 19.12.2014 г.
- № 554-01-1, внесен от ПЕТЪР ВЛАДИСЛАВОВ СЛАВОВ на 05.01.2015 г.
- № 502-01-27, внесен от Министерския съвет на 07.04.2015 г.
- № 554-01-87, внесен от МЕТОДИ БОРИСОВ АНДРЕЕВ и група народни представители на 08.05.2015 г.,
изготвен на основание чл. 78, ал. 2 от Правилника за организацията и дейността на Народното събрание.

Проект !
Второ гласуване

ЗАКОН
ЗА ИЗМЕНЕНИЕ И ДОПЪЛНЕНИЕ НА НАКАЗАТЕЛНИЯ КОДЕКС

(обн., ДВ, бр. 26 от 1968 г.; попр., бр. 29 от 1968 г.; изм., бр. 92 от 1969 г., бр. 26 и 27 от 1973 г., бр. 89 от 1974 г., бр. 95 от 1975 г., бр. 3 от 1977 г., бр. 54 от 1978 г., бр. 89 от 1979 г., бр. 28 от 1982 г.; попр., бр. 31 от 1982 г.; изм., бр. 44 от 1984 г., бр. 41 и 79 от 1985 г.; попр., бр. 80 от 1985 г.; изм., бр. 89 от 1986 г.; попр., бр. 90 от 1986 г.; изм., бр. 37, 91 и 99 от 1989 г., бр. 10, 31 и 81 от 1990 г., бр. 1 и 86 от 1991 г.; попр., бр. 90 от 1991 г.; изм., бр. 105 от 1991 г., бр. 54 от 1992 г., бр. 10 от 1993 г., бр. 50 от 1995 г.; Решение № 19 на Конституционния съд от 1995 г. – бр. 97 от 1995 г.; изм., бр. 102 от 1995 г., бр. 107 от 1996 г., бр. 62 и 85 от 1997 г.; Решение № 19 на Конституционния съд от 1997 г. – бр. 120 от 1997 г.; изм., бр. 83, 85, 132, 133 и 153 от 1998 г., бр. 7, 51 и 81 от 1999 г., бр. 21 и 51 от 2000 г.; Решение № 14 на Конституционния съд от 2000 г. – бр. 98 от 2000 г.; изм., бр. 41 и 101 от 2001 г., бр. 45 и 92 от 2002 г., бр. 26 и 103 от 2004 г., бр. 24, 43, 76, 86 и 88 от 2005 г., бр. 59, 75 и 102 от 2006 г., бр. 38, 57, 64, 85, 89 и 94 от 2007 г., бр. 19, 67 и 102 от 2008 г., бр. 12, 23, 27, 32, 47, 80, 93 и 102 от 2009 г., бр. 26 и 32 от 2010 г., бр. 33 и 60 от 2011 г., бр. 19, 20 и 60 от 2012 г., бр. 17, 61 и 84 от 2013 г., бр. 19, 53 и 107 от 2014 г., бр. 14, 24 и 41 от 2015 г.)

§ 1. В чл. 16а се правят следните изменения и допълнения:
1. Досегашният текст става ал. 1.
2. Създава се ал. 2:
„(2) Не е виновно извършено деянието, което е осъществено от непълнолетно лице, пострадало от престъпление по чл. 155, 156, 158а и чл. 188, ал. 2, или от непълнолетно лице, използвано за създаването на порнографски материал, когато е било принудено да го осъществи в пряка връзка с това му качество.”

§ 2. В чл. 79 се правят следните изменения и допълнения:
1. Алинея 2 се изменя така:
„(2) Не се изключват по давност наказателното преследване и изпълнението на наказанието по отношение на:
1. престъпления против мира и човечеството;
2. тежки престъпления против правата на човека по глава II, III и IV от Особената част на Наказателния кодекс, извършени в периода от 09.09.1944 г. до 10.11.1989 г. от ръководните дейци на Българската комунистическа партия, както и от трети лица, на които са възложени определени длъжностни или партийни функции, от които са настъпили последиците, посочени в чл. 2 от Закона за обявяване на комунистическия режим в България за престъпен;
3. престъпления по чл. 108а, чл. 233, чл. 313б, чл. 353а, чл. 354а, чл. 354б и чл. 354в;
4. престъпления, мотивирани и извършени на база на радикална религия;
5. даване на разрешение или одобряване на дейности, чрез които се предоставят в нарушение на закона финансови средства, както и контрабанда на специална продукция (оръжие, боеприпаси и техника) и на ядрени материали, ядрени съоръжения или други източници на йонизиращи лъчения или компоненти, в полза на диктаторски или терористични режими или организации от лица, представляващи свой или чужд интерес, както и от такива, които заемат или са заемали отговорно партийно и/или служебно положение, или са свързани или са били свързани със съвременните служби за разузнаване и сигурност и/или с тези на Народна Република България;
6. престъпления по глава V и глава VI от Особената част на Наказателния кодекс във връзка с дейността на банки, задгранични и външнотърговски дружества, както и на пенсионни, здравноосигурителни или гаранционни фондове, извършени от лица, представляващи свой или чужд интерес, както и от такива, които заемат или са заемали отговорно партийно и/или служебно положение, или са свързани или са били свързани със съвременните служби за разузнаване и сигурност и/или с тези на Народна Република България.“
2. Създава се ал. 3:
„(3) Не се изключват по давност наказателното преследване и изпълнението на наказанието по отношение на престъпления по глава втора, раздел І, раздел ІІ, раздел ІV, раздел V; глава трета, раздел І, раздел ІІ, раздел ІІІ; глава пета, раздел ІІІ; глава шеста, раздел І, раздел ІІІ; глава девета, глава десета, глава единадесета, раздел ІІІ, извършени по политически причини, от лица, свързани с комунистическия режим след 9 септември 1944 г., включително и тези, свързани с така наречения „възродителен процес“.“

Предложение на нар. представители Филип Попов и група нар. представители:
По § 2, т. 1: в т. 2 от новото съдържание на ал. 2 на чл. 79 след израза „Наказателния кодекс" се поставя точка и запетая и текстът до края отпада.
Предложение на нар. представители Филип Попов и група нар. представители:
В § 2, т. 2, в новата ал. 3 на чл. 79 изразът „извършени по политически причини, от лица, свързани с комунистическия режим след 9 септември 1994 г., включително и тези, свързани с така наречения „възродителен процес" и запетайката преди него - отпада.

§ 3. В чл. 81 се създава ал. 3:
„(3) Давност не тече през периода, през който деецът се укрива или се ползва с имунитет. В тези случаи ал. 3 не се прилага.“

§ 4. В чл. 93 се правят следните изменения и допълнения:
1. В т. 15 се създава буква „г”:
„г) функции на арбитър, възложени в съответствие със закона на чужда държава;”.
2. Точка 28 се изменя така:
„28. „Порнографски материал" е изготвен по какъвто и да е начин, неприличен, неприемлив или несъвместим с обществения морал материал, чието съдържание изобразява реално или симулирано блудствено действие, съвкупление, полово сношение, включително содомия, мастурбация, сексуален садизъм или мазохизъм, както и похотливо показване на половите органи на лице;”.
3. Създават се т. 29-33:
„29. „Порнографско представление” е представяне на живо или в реално време пред другиго на похотливо показване на половите органи на дете или на участието на дете в реално или симулирано блудствено действие, съвкупление, полово сношение, включително содомия, мастурбация, сексуален садизъм или мазохизъм;
30. „Големи размери“ са тези, при които паричната равностойност на предмета на престъплението или на причинената вреда е не по-малко от седемдесет минимални работни заплати към момента на извършване на деянието;
31. „Особено големи размери“ са тези, при които паричната равностойност на предмета на престъплението или на причинената вреда е не по-малко от сто и четиридесет минимални работни заплати към момента на извършване на деянието;
32. По смисъла на чл. 418а:
а) „нападение срещу гражданското население“ е поведение, свързано с многократното извършване на деяния измежду изброените в чл.418а срещу всяко гражданско население, вследствие или в резултат на държавна или организационна политика за извършването на такова нападение;
б) „физическо унищожение“ е всяко умишлено налагане на условия за живот, насочено към изтребване на част от населението, включително
лишаване от достъп до храна и медицинско обслужване;
в) „поробване“ е упражняването на някое или всички правомощия, свързани с правото на собственост над едно лице, и включва упражняването на такава власт при търговия с хора, особено жени и деца;
г) „депортиране или насилствено преместване на население“ е насилственото преселване на съответните лица чрез експулсиране или други принудителни действия от областта, в която те присъстват правомерно, без основание по международното право;
д)“изтезание“ е умишленото причиняване на тежка физическа или душевна болка или страдание на лице, което се намира под властта или контрола на обвиняемия; с изключение на това, изтезанието не включва болката или страданието, които са причинени или са присъщи, или са резултат единствено на правомерни санкции;
е)“насилствено забременяване“ означава неправомерното раждане от жена, чиято бременност е предизвикана насилствено, с намерение да се повлияе на етническия състав на определено население или да бъдат извършени други тежки нарушения на международното право; това определение в никакъв случай не се тълкува като засягащо националните закони, свързани с бременността;
ж) „преследване“ е умишленото и тежко лишаване от основни права в противоречие с международното право поради причини, свързани с идентичността на групата или общността;
з) “престъплението апартейд“ означава нечовешки деяния с характер, аналогичен на посочените в чл.418а, извършени в контекста на институционализиран режим за систематично потискане и господство на една расова група над друга расова група или групи, и предприети с цел поддържане на този режим;
и) „насилствено изчезване на лица“ е арестуването, задържането или отвличането на лица от или с разрешението, подкрепата или съгласието на държава или политическа организация, последвано от отказ да се признае това лишаване от свобода или да бъде дадена информация за съдбата или местонахождението на тези лица, с цел те да бъдат лишени от правна защита за продължителен период от време.
й) терминът „пол“ означава двата пола - мъжки и женски, в контекста на обществото. Терминът „пол“ няма никакво друго значение освен посоченото.
33. „Радикална религия“ е религия, която се използва за постигане на политически цели чрез тероризъм.“

§ 5. В чл. 108а се правят следните изменения и допълнения:
1. В ал. 1 след думите „чл. 216, ал. 1 и 5“ се добавя „чл. 319б-319г“ и се поставя запетая.
2. Алинея 2 се изменя така:
„(2) Който пряко или косвено събира или предоставя финансови или други средства по какъвто и да е начин, като знае или предполага, че те ще бъдат използвани изцяло или частично:
1. за извършване на деяние по ал. 1; 
2. от организация или група, която си поставя за цел извършване на деяние по ал. 1 или 3; 
3. от лице, извършило деяние по ал. 1,
се наказва с лишаване от свобода от три до дванадесет години.“
3. Създава се нова ал. 4:
„(4) Който се съгласи да участва в престъпление по ал. 1 или в обучение с цел извършване на престъпление по ал. 1, се наказва с лишаване от свобода до осем години.”
4. Създават се ал. 5, 6 и 7:
„(5) Деецът по ал. 4 не се наказва, ако доброволно се разкрие на властта преди да е извършено престъпление по ал. 1.
(6) Български гражданин, който излезе през границата на страната с цел да участва в престъпление по ал. 1-4, се наказва с лишаване от свобода до десет години.
(7) Наказанието по ал. 6 се налага и на чужденец, който с цел да участва в престъпление по ал. 1-4 влезе през границата на страната или незаконно пребивава в нея.“
5. Досегашната ал. 4 става ал. 8.

Предложение на нар. представители Кирил Цочев и група нар. представители:
	В § 5, чл. 108 се правят следните изменения и допълнения: 
В ал. 1 след думите „чл. 216, ал. 1 и 5“ се добавя „чл. 216а“ и се поставя запетая.

§ 6. В чл. 109, ал. 3 думите „престъпление по“ се заменят с „престъпления по“.

§ 7. В чл. 110 се правят следните изменения и допълнения:
1. Досегашният текст става ал. 1.
2. Създава се ал. 2:
„(2) Чужденец, който на територията на страната се подготвя да извърши в чужбина престъпление по чл. 108а, ал. 1, се наказва с лишаване от свобода до десет години, но не повече от наказанието, предвидено в чл. 108а, ал. 1.“

Предложение на нар. представители Христиан Митев, Борис Ячев и Емил Димитров:
Създава се нов §19б със следното съдържание:
В чл. 131, ал. 1 се създава нова т. 13 със следното съдържание:
„13. на възходящ, на низходящ, на съпруг или на лице, с което дееецът се намира във фактическо съпружеско съжителство.“

§ 8. В чл. 149 се правят следните изменения и допълнения:
1. Алинея 2 се изменя така:
„(2) За блудство наказанието е лишаване от свобода от две до осем години, когато е извършено: 
1. чрез употреба на сила или заплашване;
2. чрез привеждане на пострадалия в безпомощно състояние;
3. чрез използване на безпомощното състояние на пострадалия;
4. чрез използване на положение на зависимост или надзор;
5. по отношение на лице, ненавършило 14-годишна възраст, което се занимава с проституция.“
2. В ал. 4 се създава нова т. 2:
„2. ако е извършено по отношение на лице, което не разбира свойството или значението на извършеното;”.

§ 9. В чл. 150 се правят следните изменения и допълнения:
1. Създава се нова ал. 2:
„(2) Наказанието по ал. 1 се налага и на онзи, който извърши деянието по ал. 1 по отношение на непълнолетно лице, което се занимава с проституция.”
2. Досегашната ал. 2 става ал. 3 и в нея думите „В особено тежки случаи” се заменят с „Когато деянието по ал. 1 е извършено по отношение на лице, което не разбира свойството или значението на извършеното, или деянието представлява особено тежък случай” и се поставя запетая.

§ 10. В чл. 151 се правят следните изменения и допълнения: 
1. Създава се нова ал. 2:
„(2) Когато деянието по ал. 1 е извършено:
1. чрез използване на положение на зависимост или надзор;
2. по отношение на лице, ненавършило 14-годишна възраст, което се занимава с проституция;
3. от две или повече лица,
наказанието е лишаване от свобода от две до осем години.”
2. Досегашните ал. 2 и 3 стават съответно ал. 3 и 4.

§ 11. В чл. 152, ал. 2 се правят следните изменения и допълнения:
1. Създава се нова т. 2:
„2. ако изнасилената не е навършила 18-годишна възраст и се занимава с проституция;”.
2. Досегашните т. 2 и 3 стават съответно т. 3 и 4.

§ 12. В чл. 154а се правят следните изменения и допълнения:
1. Досегашният текст става ал. 1 и в нея думите „като даде или обещае облага” и запетаите пред и след тях се заличават.
2. Създава се ал. 2:
„(2) Когато деянието по ал. 1 е извършено повторно или от две или повече лица, наказанието е лишаване от свобода от една до пет години.“

§ 13. Член 155а се изменя така:
„Чл. 155а. (1) Който чрез информационна или съобщителна технология или по друг начин предоставя или събира информация за лице, ненавършило 18-годишна възраст, за да се установи контакт с него за извършване на блудствено действие, съвкупление, полово сношение, проституция, за създаване на порнографски материал или за участие в порнографско представление, се наказва с лишаване от свобода от една до шест години и с глоба от пет хиляди до десет хиляди лева.
(2) Наказанието по ал. 1 се налага и на онзи, който чрез информационна или съобщителна технология или по друг начин установи контакт с лице, ненавършило 14-годишна възраст, с цел извършване на блудствено действие, съвкупление, полово сношение, за създаване на порнографски материал или за участие в порнографско представление.”

§ 14. В чл. 155б се правят следните изменения и допълнения:
1. Досегашният текст става ал. 1 и в нея думите „лишаване от свобода до три години или с пробация” се заменят с „лишаване от свобода до пет години”.
2. Създава се ал. 2:
„(2) Когато деянието по ал. 1 е извършено:
1. чрез употреба на сила или заплашване;
2. чрез използване на положение на зависимост или надзор;
3. от две или повече лица, сговорили се предварително;
4. повторно,
наказанието е лишаване от свобода от две до десет години.”

§ 15. Създава се чл. 155в:
„Чл. 155в. Който чрез употреба на сила или заплашване, или чрез използване на положение на зависимост или надзор склонява непълнолетно лице да участва в действително, виртуално или симулирано блудствено действие, съвкупление, полово сношение, включително содомия, мастурбация, сексуален садизъм или мазохизъм, както и за похотливо показване на човешки полови органи, се наказва с лишаване от свобода до пет години.“

§ 16. Член 157 се изменя така:
„Чл. 157. (1) Който извърши полово сношение или действия на полово удовлетворение с лице от същия пол, като употреби за това сила или заплашване или използва положение на зависимост или надзор, както и с лице, лишено от възможност за самоотбрана, се наказва с лишаване от свобода от две до осем години.
(2) Когато деянието по ал. 1 е извършено по отношение на непълнолетно лице, което се занимава с проституция, наказанието е лишаване от свобода от три до десет години.
(3) Когато деянието по ал. 1 е извършено по отношение на лице, ненавършило 14-годишна възраст, наказанието е лишаване от свобода от три до дванадесет години.
(4) Който извърши полово сношение или действия на полово удовлетворение с лице от същия пол, ненавършило 14-годишна възраст, се наказва с лишаване от свобода от две до шест години.
(5) Когато деянието по ал. 4 е извършено по отношение на лице, ненавършило 14-годишна възраст, което се занимава с проституция, наказанието е от две до осем години.
(6) Който извърши полово сношение или действия на полово удовлетворение с лице от същия пол, навършило 14-годишна възраст, което не разбира свойството или значението на извършеното, се наказва с лишаване от свобода от две до шест години.
(7) Когато деянието по ал. 1-6 представлява особено тежък случай, наказанието е лишаване от свобода от пет до двадесет години.”

Предложение на нар. представители Христиан Митев, Борис Ячев и Емил Димитров:
Създава се нов §16а със следното съдържание:
Член 158 се отменя.

§ 17. Член 158а се изменя така:
„Чл. 158а. (1) Който по какъвто и да е начин набира, подпомага или използва лице, ненавършило 18-годишна възраст, или група от такива лица да участва в порнографско представление, се наказва с лишаване от свобода до шест години.
(2) Който принуждава лице, ненавършило 18-годишна възраст, или група от такива лица да участва в порнографско представление, се наказва с лишаване от свобода от една до шест години.
(3) Когато деянието по ал. 1 или 2 е извършено по отношение на лице, ненавършило 14-годишна възраст, наказанието е лишаване от свобода от две до осем години.
(4) Когато от деянието е получена имотна облага, наказанието е:
1. в случаите по ал. 1 или 2 - лишаване от свобода от две до осем години и глоба от десет хиляди до двадесет хиляди лева;
2. в случаите по ал. 3  - лишаване от свобода от три до десет години и глоба от двадесет хиляди до петдесет хиляди лева.
(5) Който наблюдава порнографско представление, в което участва лице, ненавършило 18-годишна възраст, се наказва с лишаване от свобода до три години.”

§ 18. Създава се чл. 158б:
„Чл. 158б. За престъпление по чл. 149-157 или чл. 158а съдът може да наложи и лишаване от право по чл. 37, ал. 1, т. 6 или 7.”

§ 19. В чл. 159 се правят следните изменения и допълнения:
1. В ал. 2 думата „интернет” се заменя с „информационна или съобщителна технология”.
2. Алинея 4 се изменя така:
„(4) За деянието по ал. 1-3 наказанието е лишаване от свобода до шест години и глоба до осем хиляди лева, когато:
1. за създаването на порнографския материал е използвано лице, ненавършило 18-годишна възраст, или лице, което изглежда като такова;
2. за създаването на порнографския материал е използвано  лице, което не разбира свойството или значението на извършеното;
3. е извършено от две или повече лица;
4. е извършено повторно.”
3. В ал. 6 думите „компютърна система” се заменят с „информационна или съобщителна технология” и думите „или глоба” се заменят с „и с глоба”.
4. Създава се нова ал. 7:
„(7) Наказанието по ал. 6 се налага и на онзи, който чрез информационна или съобщителна технология съзнателно осъществи достъп до порнографски материал, за създаването на който е използвано лице, ненавършило 18-годишна възраст, или лице, което изглежда като такова.”
5. Създава се ал. 8:
„(8) В случаите по ал. 1-7 съдът може да наложи и лишаване от право по чл. 37, ал. 1, т. 6 или 7.”
6. Досегашната ал. 7 става ал. 9.

Предложение на нар. представители Христиан Митев, Борис Ячев и Емил Димитров:
Създава се нов § 19а със следното съдържание:
В чл. 161, ал. 1 се изменя и придобива следната редакция:
Чл. 161. (1) За лека телесна повреда по чл. 130 и 131, ал. 1, точки 3 - 5, за лека и средна телесна повреда по чл. 132, за престъпленията по чл. 144, ал. 1, 145, 146 - 148а, както и за лека и средна телесна повреда по чл. 134, причинена па възходящ, низходящ, съпруг, брат или сестра, наказателното преследване се възбужда по тъжба на пострадалия.

§ 20. В чл. 164, ал. 1 след думите „който проповядва“ се добавя „или подбужда към дискриминация, насилие или“.

Предложение на нар. представители Валери Симеонов и група нар. представители:
Създава се нов § 20а със следното съдържание:
В чл. 167, ал. 1 думите „до три години“, се заменят с думите „от една до шест години“.
В чл. 167, ал. 2 думите „до пет години“ се заменят с думите „от една до пет години“.

Предложение на нар. представители Валери Симеонов и група нар. представители:
Създава се нов § 20б със следното съдържание:
В чл. 168а, ал. 1 думите „до три години“ се заменят с думите „от една до шест години“.

Предложение на нар. представители Валери Симеонов и група нар. представители:
Създава се нов § 20в със следното съдържание:
В чл. 169 думите „до три години или с пробация“ се заменят с думите „от една до пет години“.

§ 21. Член 188 се изменя така: 
„Чл. 188. (1) Който склонява лице, ненавършило 18-годишна възраст, към извършване на престъпление чрез принуда или чрез използване на положение на зависимост или надзор, се наказва с лишаване от свобода до пет години.
(2) Наказанието по ал. 1 се налага и на онзи, който склонява лице, ненавършило 18-годишна възраст, към проституция чрез принуда или чрез използване на положение на зависимост или надзор.
(3) Когато от деянието по ал. 1 или 2 са настъпили вредни последици за физическото, душевното или моралното развитие на пострадалия, когато деянието не представлява по-тежко престъпление, наказанието е лишаване от свобода от една до шест години и обществено порицание.
(4) Когато деянието по ал. 2 е извършено по отношение на лице, ненавършило 14-годишна възраст, наказанието е лишаване от свобода от една до десет години.
(5) В случаите по ал. 1-4 съдът може да наложи и лишаване от право по чл. 37, ал. 1, т. 6 или 7.”

Предложение на нар. представители Кирил Цочев и група нар. представители:
Създава се нов § 22, в чл. 195, ал. 1 се добавя т. 11:
„11. ако предмет на кражбата са кабели, електропроводници, елементи на електронната съобщителна инфраструктура, елементи на електрически уредби на електропреносната или електроразпределителната мрежа или топлопреносната мрежа, елементи или части от подвижния железопътен състав, железния път или пристанищни съоръжения, включително осигурителните, сигнализационните и съобщителните съоръжения и всякакви инсталации към тях, всякакви елементи или части от пътната инфраструктура като пътни знаци, мантинели, метални капаци от шахти, части от уличното осветление или от воднонапоителни системи и съоръжения, както и на металосъдържащи паметници или части или елементи от тях.“

Предложение на нар. представители Кирил Цочев и група нар. представители:
Създава се нов § 23, в чл. 216, ал. 5 се правят следните изменения и допълнения:
В ал. 5 след думите „далекосъобщителната мрежа“ се добавя „или на елементи на техническата инфраструктура по смисъла на чл. 64, ал. 1 от ЗУТ“ и се поставя запетая.

Предложение на нар. представители Кирил Цочев и група нар. представители:
Създава се нов § 24, в чл. 216а съществуващата ал. 2 става ал. 4 и се създават нови алинеи 2 и 3 както следва:
„(2) Когато с деянието по ал. 1 е причинена средна или тежка телесна повреда на едно или повече лица, наказанието е лишаване от свобода от пет до петнадесет години.
(3) Когато с деянието по ал.1 е причинена смърт на едно или повече лица, наказанието е лишаване от свобода от десет до двадесет години или доживотен затвор“.

Предложение на нар. представители Кирил Цочев и група нар. представители:
Създава се нов § 25, предлага се нова редакция на чл. 234б:
„Чл. 234б (1) Който приема или третира, в т.ч. и съхранява отпадъци от черни и цветни метали без разрешение или комплексно разрешително, когато такова се изисква по закон, се наказва с лишаване от свобода от една до пет години и глоба от пет хиляди до тридесет хиляди лева, както и с лишаване от право по чл. 37, ал. 1, т. 7.
(2)	Когато деянието по предходната алинея е извършено повторно, наказанието е лишаване от свобода от две до десет години и глоба от десет хиляди до шестнадесет хиляди лева, както и с лишаване от право по чл. 37, ал. 1, т. 7.
(3)	Отпадъците, предмет на деянието по ал. 1 и 2, се отнемат в полза на държавата, ако не подлежат на връщане или възстановяване, а ако липсват или са отчуждени, се присъжда тяхната равностойност.“.

Предложение на нар. представители Кирил Цочев и група нар. представители:
Създава се нов § 26, с които се предвижда нов чл. 234г със следния текст:
„Чл. 234г (1) Който умишлено обогати себе си или другиго, вследствие на неправомерно присъединяване към електропреносна или електроразпределителна мрежа, или към газотранспортна, топлопреносна, водоснабдителна или канализационна система, система за пренос на течни горива, или неправомерно въздействие върху уредите за търговско измерване на електрическа енергия, природен газ, течно гориво, топлинна енергия или вода, или отведена отпадъчна вода се наказва с лишаване от свобода до три години и глоба до пет хиляди лева.
(2)	Ако с деянието по ал. 1 са причинени вреди в големи размери, наказанието е лишаване от свобода за срок от една до пет години и глоба в размер до 10 000 лева.
(3)	Ако с деянието по ал. 1 са причинени вреди в особено големи размери, наказанието е лишаване от свобода за срок от три до осем. години и глоба в размер до 20 000 лева.
(4)	Деецът по ал. 1 не се наказва, ако доброволно съобщи на надлежен орган на властта за извършено престъпление по чл. 234в, ал. 1 и възстанови причинените от него вреди.“

§ 22. В чл. 251  ал. 1 се изменя така:
„(1) Който не изпълни задължение за деклариране на парични средства, благородни метали, скъпоценни камъни и изделия със и от тях, пренасяни през границата на страната, когато тя се явява външна граница на Европейския съюз, и стойността на предмета на престъпление е в особено големи размери, се наказва с лишаване от свобода до шест години или с глоба в размер на двойната сума на предмета на престъплението.“

Предложение на нар. представители Емил Димитров и група нар. представители:
Създава се § 22а:
„§ 22а. В чл. 280 се правят следните изменения и допълнения:
а)	В ал. 1 думите „петстотин до хиляда" се заменят с „ пет хиляди до двадесет хиляди лева“
б)	В ал. 2:
аа) в текста преди т. 1 думите „хиляда до три хиляди“ се заменят с „десет хиляди до тридесет хиляди лева“ 
бб) т. 5 се изменя така:
„5. превеждането е организирано от група или организация“.
в)	Създава се нова ал. 3:
„(3) Наказанието е лишаване от свобода от три до дванадесет години, глоба от десет хиляди до тридесет хиляди лева и конфискация на част или на цялото имущество на дееца, когато деянието е извършено с участието на длъжностно лице, което се е възползвало от служебното си положение.
г) Досегашната ал. 3 става ал. 4 и в нея думите „ал. 2“ се заменят с „ал. 3“.

Предложение на нар. представители Анна Александрова, Свилен Иванов и Стефан Дедев:
Създава се § 22а:
„§ 22а. В чл. 280 се правят следните изменения и допълнения:
а) В ал. 1 думите „петстотин до хиляда" се заменят с „пет хиляди до двадесет хиляди лева“.
б) В ал. 2:
аа) в текста преди т. 1 думите „хиляда до три хиляди“ се заменят с „десет хиляди до тридесет хиляди лева“.
бб) т. 5 се изменя така:
„5. превеждането е организирано от група или организация“.
в) Създава се нова ал. 3:
„(3) Наказанието е лишаване от свобода от три до дванадесет години, глоба от десет хиляди до тридесет хиляди лева и конфискация на част или на цялото имущество на дееца, когато деянието е извършено с участието на длъжностно лице, което се е възползвало от служебното си положение.
г) Досегашната ал. 3 става ал. 4 и в нея думите „ал. 2“ се заменят с „ал. 3“.

Предложение на нар. представители Емил Димитров и група нар. представители:
Създава се § 22б:
„§ 22б. В чл. 281 се правят следните изменения и допълнения:
1.	Досегашният текст става ал. 1 и в нея думата „противозаконно“ се заличава, а думите „глоба от хиляда до осем хиляди лева“ се заменят с „лишаване от свобода до три години и глоба от три хиляди до десет хиляди лева“.
2.	Създава се ал. 2:
„(2) Който с целта по ал. 1 подпомогне чужденец да напусне пределите на страната в нарушение на закона, се наказва с лишаване от една до шест години и с глоба от пет хиляди до петнадесет хиляди лева.“

Предложение на нар. представители Анна Александрова, Свилен Иванов и Стефан Дедев:
Създава се § 22б:
„§ 22б. В чл. 281 се правят следните изменения и допълнения:
1. Досегашният текст става ал. 1 и в нея думата „противозаконно“ се заличава, а думите „глоба от хиляда до осем хиляди лева“ се заменят с „лишаване от свобода до три години и глоба от три хиляди до десет хиляди лева“.
2. Създава се ал. 2:
„(2) Който с целта по ал. 1 подпомогне чужденец да напусне пределите на страната в нарушение на закона, се наказва с лишаване от една до шест години и с глоба от пет хиляди до петнадесет хиляди лева.“

Предложение на нар. представител Атанас Атанасов:
Създава се § 22а:
„§ 22а. В глава осма, раздел I, се създават чл. 281а и чл. 281б:
Чл. 281а. (1) Който с цел да набави за себе си или за другиго имотна облага подпомага чужденец, влязъл през границите на страната без разрешение на надлежните органи на властта или макар с разрешение, но не през определените за това места, да премине през територията на страната, се наказва с лишаване от свобода от една до шест години и глоба от хиляда до пет хиляди лева.
(2) Наказанието е лишаване от свобода от една до десет години, ако:
1. е използвано моторно, въздухоплавателно или друго транспортно средство;
2. преминаването е организирано от група или организация;
3. преминаването е извършено по начин, опасен за живота на преминаващите лица;
4. преминаващото лице е ненавършило 16-годишна възраст;
5. преминаващите лица са повече от едно.
(3) В случаите по ал. 2, т.1 превозното средство се отнема в полза на държавата, ако то е принадлежало на дееца.“

Чл. 281б. Който с цел да набави за себе си или за другиго имотна облага предостави помещение на чужденец, влязъл през границите на страната без разрешение на надлежните органи на властта или макар с разрешение, но не през определените за това места, се наказва с глоба от пет хиляди до десет хиляди лева.“

Предложение на нар. представители Емил Димитров и група нар. представители:
Създава се § 22а:
„§ 22а. В глава осма, раздел I, се създават чл. 281а и чл. 281б:
Чл. 281а. (1) Който с цел да набави за себе си или за другиго имотна облага подпомага чужденец, влязъл през границите на страната без разрешение на надлежните органи на властта или макар с разрешение, но не през определените за това места, да премине през територията на страната, се наказва с лишаване от свобода от една до шест години и глоба от хиляда до пет хиляди лева.
(2) Наказанието е лишаване от свобода от една до десет години, ако:
1. е използвано моторно, въздухоплавателно или друго транспортно средство;
2. преминаването е организирано от група или организация;
3. преминаването е извършено по начин, опасен за живота на преминаващите лица;
4. преминаващото лице е ненавършило 16-годишна възраст;
5. преминаващите лица са повече от едно.
(3) В случаите по ал. 2, т. 1 превозното средство се отнема в полза на държавата, ако то е принадлежало на дееца.“

Чл. 281б. Който с цел да набави за себе си или за другиго имотна облага предостави помещение на чужденец, влязъл през границите на страната без разрешение на надлежните органи на властта или макар с разрешение, но не през определените за това места, се наказва с глоба от пет хиляди до десет хиляди лева.“

Предложение на нар. представители Христиан Митев, Борис Ячев и Емил Димитров:
Създава се нов §22а със следното съдържание :
В чл. 296, ал.1 се изменя така:
„(1) Който попречи, не изпълни или осуети по какъвто и да е начин изпълнението на съдебно решение или заповед за защита от домашното насилие или заповед за незабавна защита от домашното насилие или Европейска заповед за защита, се наказва с лишаване от свобода до пет години или глоба до пет хиляди лева.“

§ 23. Член 303 се отменя.

§ 24. Създава се чл. 304в:
„Чл. 304в. Наказанията по предходните членове на тази глава се налагат и когато със съгласие на длъжностното лице, чуждото длъжностно лице или лицето, което твърди, че може да упражни влияние, дарът или облагата са предложени, обещани или дадени другиму.”

§ 25. В чл. 343, ал. 3 се правят следните изменения и допълнения:
1. В текста преди б. „а“, в края, след думите „или на пешеходна пътека“ се поставя запетая и се добавя следният текст: „или на площи, предназначени само за пешеходци, или в паркове, градини и детски площадки в населените места, на територията на които движение на МПС не е разрешено”.
2. В б. „а“ думите „пет години“ се заменят с „шест години“, а думата „осем“ се заменя с „десет“.
3. В б. „б“ думите „десет години“ се заменят с „петнадесет години“, а думите „петнадесет години“ се заменят с „двадесет години“.

§ 26. В чл. 343б се правят следните изменения и допълнения:
1. В ал. 1 думите „до една година“ се заменят с „от една до три години“, а накрая се добавя „и с глоба от двеста до хиляда лева“.
2. В ал. 2 думите „две години“ се заменят с „от една до пет години“, а думите „от сто до триста лева“ се заменят с „от петстотин до хиляда и петстотин лева“.
3. В ал. 3 думите „до две години“ се заменят с „от една до три години и с глоба от петстотин до хиляда и петстотин лева“.
4. Създава се ал. 4:
„(4) Който управлява моторно превозно средство след употреба на наркотични вещества или техни аналози, установено по надлежния ред, след като е осъден с влязла в сила присъда за деянието по ал. 3, се наказва с лишаване от свобода от една до пет години и с глоба от петстотин до хиляда и петстотин лева.“.

§ 27. В чл. 343в се правят следните изменения:
1. В ал. 1 думите „до две години“ се заменят с „до три години и с глоба от двеста до хиляда лева“.
2. Алинея 2 се изменя така:
„(2) Който управлява моторно превозно средство в едногодишен срок от наказването му по административен ред за управление на моторно превозно средство без съответно свидетелство за управление, се наказва с лишаване от свобода от една до три години и с глоба от петстотин до хиляда и двеста лева.“

Предложение на нар. представители Кирил Цочев и група нар. представители:
На мястото на предвидения в законопроекта § 28 се създава нов §33, В чл. 344 се правят следните изменения и допълнения:
В ал. 1 думите „до пет години“ се заменят с „от една до седем години“;
В ал. 2 думите „знаци на автомобилния транспорт“ се заменят със „знак или сигнал, предназначен да обезпечава сигурността на движението на пътни превозни средства“ и думите след глоба от „сто до триста“ се заменят с „хиляда до пет хиляди“ лева.

§ 28. В глава четиринадесета от Особената част се създава раздел IV с чл. 418а и 418б: 
„Раздел IV
Престъпления срещу човечеството
Чл. 418а. Който с цел извършване на широко или систематично съзнателно нападение срещу гражданското население причини:
1. убийство;
2. физическо унищожение;
3. поробване;
4. депортиране или насилствено преместване на население;
5. лишаване от свобода или друго тежко лишаване от физическа
свобода в нарушение на основните правила на международното право;
6. изтезания;
7. изнасилване, сексуално робство, насилствена проституция, насилствено забременяване, насилствена стерилизация или всяка друга форма на сексуално насилие с подобна тежест;
8. преследване на определена група или общност поради политическа, расова, национална, етническа, културна, религиозна принадлежност или пол в съответствие с определението в чл. 93, т. 32, подточки „б" и „й" или поради други основания, които са общопризнати за недопустими по международното право във връзка с всяко действие, посочено в този член, или всяко престъпление от компетентността на Международния наказателен съд;
9. насилствено изчезване на лица;
10. престъплението апартейд;
11. други нечовешки деяния със сходно естество, които умишлено причиняват голямо страдание или тежко увреждане на тялото или на душевното или физическото здраве,
се наказва за престъпление срещу човечеството с лишаване от свобода от десет до двадесет години или с доживотен затвор без замяна.

Чл. 418б Който извърши деяние, обявено за престъпление против мира и човечеството от международен договор, влязъл в сила за Република България, се наказва с лишаване от свобода от десет до двадесет години или с доживотен затвор."

ДОПЪЛНИТЕЛНА РАЗПОРЕДБА
§ 29. Този закон въвежда Директива 2011/92/ЕС на Европейския парламент и на Съвета от 13 декември 2011 г. относно борбата със сексуалното насилие и със сексуалната експлоатация на деца, както и с детската порнография и за замяна на Рамково решение 2004/68/ПВР на Съвета (OB, L 335/1 от 17 декември 2011 г.).

ЗАКЛЮЧИТЕЛНИ РАЗПОРЕДБИ
§ 30. Този закон влиза в сила петнадесет дни след обнародването му в „Държавен вестник“.

§ 31. Параграфи 2, 3, 4 относно чл. 93, т. 32 и 33 и § 28 се прилагат и по отношение на престъпленията, за които давностните срокове вече са изтекли.

§ 32. Наказателните дела за престъпления по § 2, които са прекратени поради изтекла давност, се възобновяват с влизането в сила на този закон.

        ПРЕДСЕДАТЕЛ НА 
        КОМИСИЯТА ПО ПРАВНИ ВЪПРОСИ:
                                                                            ДАНАИЛ КИРИЛОВ